भारतीय रक्षा मंत्रालय ने एक बयान में बताया कि पाकिस्तान के सैन्य संचालन महानिदेशक ने अपने जवान का शव वापस मांगा था.भारत ने इस अनुरोध को स्वीकार करते हुए शव को पाकिस्तानी सेना के हवाले कर दिया.बयान में साथ ही कहा गया है कि पाकिस्तानी सेना ने गुरुवार को मेंढर सेक्टर में भारतीय चौकी पर अंधाधुध फायरिंग करके संघर्षविराम का उल्लंघन किया.इस बीच पाकिस्तानी सेना ने एक बयान में कहा कि इस घटना के गवाह कुछ लोगों के मुताबिक भारतीय सैनिक पाकिस्तानी जवान से पूछताछ कर रहे थे.लेकिन जब उसे वापस मांगा गया तो पता चला कि उसे मार दिया गया है.पाकिस्तानी सेना ने इस घटना की निंदा करते हुए कहा कि जवान गलती से भारतीय सीमा में चला गया था और उसने अपनी स्थिति बता दी थी.यह इस तरह की पहली घटना नहीं है. हमने अपनी सीमा में घुस आए भारतीय सैनिकों को लौटाया है.इससे पहले भारतीय सेना ने कहा था कि कश्मीर में नियंत्रण रेखा पर भारत की तरफ घुस आया एक पाकिस्तानी सैनिक गोलीबारी में मारा गया.भारतीय सेना ने कहा कि जवानों ने सीमा पर संदिग्ध गतिविधि देखने के बाद गोलीबारी की, जिसमें एक पाकिस्तानी सैनिक की मौत हो गई. इस घटना में दो भारतीय सैनिक भी घायल हुए हैं.लेफ्टिनेंट कर्नल राजेश कालिया ने समाचार एजेंसी एएफपी को बताया, “हमने नियंत्रण रेखा पर हमारी तरफ कुछ संदिग्ध गतिविधि देखी जिसके बाद हमारे सैनिकों ने गोली चला दी जिसमें घुसपैठिया मारा गया. उस समय हमें पता नहीं था कि वो पाकिस्तानी सैनिक है. हमने एक घुसपैठिए को मारा है.”